10-vuotias poika koki kauhunhetkiä uimarannalla Ylöjärvellä – Kala iski hampaansa kiinni jalkaan

Kala puri 10-vuotiasta poikaa Ylöjärvellä tiistaina. Pojan äiti Maarit Heino sanoo, että kyseessä oli mitä todennäköisimmin hauki. On kuitenkin mahdollista, että kyseessä on jokin toinen kala. He olivat viettämässä kesäpäivää Keijärvellä Räikän uimarannalla. –Yhtäkkiä poika tuli vedestä pois hätääntyneen oloisena. Huomasin, kuinka verijuovia valui siinä jalkaa pitkin. Oli iso kita ollut kyllä kalalla. Heino ihmettelee, että hauki ui puraisemaan poikaa matalaan veteen välittämättä siitä, että rannalla oli paljon väkeä. –Onneksi ei kuitenkaan pahasti purrut. Sekin ilmeisesti huomasi purressaan, että nyt on turhan iso saalis. Puremasta selvittiin vain pintahaavalla, eikä lääkäriin tarvinnut lähteä. Suurempaa pelkoa ei kalan kohtaamisesta pojalle jäänyt. "Haukia ei tarvitse pelätä" Ely-keskuksen kalastusbiologi Hannu Salon mukaan haukia ei tarvitse pelätä. Hauki puree ihmisiä loppujen lopuksi vain harvoin. –Terävät hampaat hauilla on, eivätkä ne välttämättä päästä helposti irti. Kyllä se purema voi kirpaista, mutta hauki ei ole vaarallinen. Salon mukaan hauet toimivat näköaistin varassa ja reagoivat nopeasti, jos näkevät jotakin saaliiksi sopivaa. Hän arvioi, että kyseessä oleva hauki on saanut pojan jalasta väärän saalistussignaalin. –Haukikin on erehtyväinen. Haukia esiintyy koko Suomen alueella ja kaikenkokoisissa järvissä. Naarashauki voi suurimmillaan kasvaa puolitoistametriseksi, ja koiras noin 135 senttimetrin mittaiseksi.